נענע10 - המכונה חורקת - ספורט
המכונה חורקת
עודכן 01:00 28/05/2008
היורו מעבר לפינה, אבל נבחרת גרמניה של יואכים לוף עדיין בשנת חורף: יתרון 0:2 משער של קלוזה ועוד שער עצמי, נמחק על ידי בלארוס. צרפת - אקוודור 0:2
נבחרת גרמניה אכזבה הערב (שלישי) כשסיימה רק ב-2:2 את משחק ההכנה שלה ליורו 2008 מול בלארוס שנערך בקייזרסלאוטרן. יואכים לב פתח בהרכב התקפי, עם מירוסלאב קלוזה ולוקאס פודולסקי בהתפקה וקישור התקפי עם מיכאל באלאק, בסטיאן שוויינשטייגר ודויד אודונקור.
יאנס להמן מיואש. גרמניה נראית לא טוב (Gettyimages/אימאג'בנק)
השילוב בין קלוזה ופודולסקי, שני חלוצי באיירן מינכן, הביא לשער הראשון של המקומיים בדקה ה-10 כשקלוזה, האיש שהחל את הקריירה בקייזרלסאוטרן, ניצל בישול של חברו לקבוצה. בדקה ה-20 זה כבר היה 0:2 כשאודונקור, קשר בטיס, פתח מבערים בצד ימין והכדור שלו לרחבה הגיע לולדימיר קוריטקו שכבש שער עצמי.
לב ביצע לא פחות משישה חילופים במהלך המחצית השנייה ושחקני הספסל שלו לא ממש הוכיחו את עצמם. צמד של ויטאלי בוליגה (61 ו-88), שניצל חוסר ערנות בהגנה הגרמנית והכניע פעמיים את יינס להמן, סידר לבלארוסים תוצאה מחמיאה ולגרמניה סיבות לדאגה.
מי שנראיתה טוב יותר היא צרפת, שגברה 0:2 על אקוואדור עם מופע של איש אחד: באפטימבי גומיס. החלוץ בן ה-22 מסנט אטיין ישב על הספסל במחצית הראשונה וראה את ניקולס אנלקה וג'יבריל סיסה מתקשים, כשגם סמיר נאסרי וחאתם בן ערפה לא מבריקים. בתחילת החצי השני הוא עלה מהספסל ותוך פחות מרבע שעה הפציץ בסיבוב שער מדהים, הראשון שלו כבר בהופעת הבכורה במדי הטריקולור.
המשחק נועד לבחון את שחקני הסגל הרחב. הנרי ובנזמה לא שותפו, מאלודה נשאר על הספסל ועד לסיום שוב פעם גומיס, הפעם בוולה מרשים מבישול של אנלקה (89), כנראה שסידר לעצמו מקום ברשימה הסופית. דויד טרזגה? עוד כמה הופעות כאלו ואף אחד בצרפת כבר לא יבוא בטענות לריימונד דומאנק.
בצ'כיה חששו מרמת החלוצים, שכמעט ולא שיחקו העונה. לפי ה-0:2 על ליטא, אין להם יותר מדי ממה לדאוג אחרי שיאן קולר הקשיש, שירד ליגה עם נירנברג הגרמנית, מצא פעמיים את הרשת (39 ו-62).
אוסטריה סיימה ב-1:1 מול ניגריה. רומן קיינאסט, חלוצה של האמקאם הנורבגית, העלה את מארחת היורו ליתרון מוקדם (12), קאלו אוצ'ה הגיב כעבור שבע דקות והשאיר את המאזן של האוסטרים על ניצחון בודד ב-15 משחקים.
פולין, שתשחק עם האוסטרים באותו בית, גברה 0:1 על אלבניה משער של מצ'יה זוראבסקי (3).